Tweeling sterf toe balkonreling meegeeDie balkonreling wat Donderdagaand by ŉ gebouekompleks in Shaka’s Rock meegegee het. (Foto: IPSS Medical) Twee mense is dood en ŉ derde persoon ernstig beseer toe ŉ balkonreling Donderdagaand by ŉ gebouekompleks in Shaka’s Rock aan KwaZulu-Natal se Noordkus megegee het. Die plaaslike koerant The North Coast Courier berig dat die slagoffers tweelingbroers was. Hulle het glo hul verjaardagpartytjie gevier en teen die balkonreling op die derde vloer geleun toe dit meegegee het. Hul name en ouderdom is nie bekend nie. Die nooddiens IPSS Medical Search and Rescue is na die toneel ontbied waar hulle die drie mense in ŉ kritieke toestand aangetref het. “IPSS Medical het die pasiënte van gevorderde lewensondersteuning voorsien en paramedici het hard gewerk om die pasiënte te stabiliseer,” het die nooddiens Donderdag gesê. “Twee van die pasiënte se toestand het verswak en ondanks die beste pogings van almal op die toneel is albei dood verklaar.” Die derde persoon is na ŉ nabygeleë hospitaal vir verdere behandeling geneem. “Dankie aan al die paramedici wat na die toneel gekom het om te help en alles gedoen het wat hulle kon. Dankie ook aan die bure wat kom help het, dit gaan nie ongesiens verby nie en ons waardeer jul hulp,” het IPSS Medical gesê. Maroela Media het ŉ navraag na die polisie gestuur en wag tans op hul terugvoer.